  Майя Бывальцева 5-6 тулыспалэ Сарапул ёросысь «Нечкино» курортын Приволжск федерал округлэн сноубордъя чемпионатэз но первенствоез ортчоз. Со сярысь Удмуртиысь Физкультурая, спортъя но егитъёсын ужан политикая министерстволэн пресс-службаез ивортэ. Ужрадэ Россилэн кӧня ке улосвылъёсысьтыз 100-лэсь трос спортсменъёсты возьмало: Москваысь, Ярославльысь, Пермь шаерысь, Москва, Киров, Челябинск улосвылъёсысь, Татарстанысь, Башкириысь. Удмуртилэсь данзэ утёзы элькунлэн сноубордъя сборноез, озьы ик спортъя школаосысь спортсменъёс. Вожвылъяськонъёс кык амалын мынозы: слалом но слалом-гигант. Таӵе бадӟым ӵошатсконъёсты Удмуртия Сарапул ёросын нырысьсэ ортчытэ. Чемпионатэ 2003-тӥ арын но солэсь азьвыл вордскемъёс пыриськозы, соос пӧлын Россилэн йӧскалык сборноезлэн ёзчиосыз, спортэ мастеръёс но кандидатъёс. Первенствоын 2004-тӥ арын но собере вордскемъёс ӵошатскозы.  Вожвылъяськонэз 5-тӥ тулыспалэ 9 час 45 минутэ усьтозы. Кыказ ик нуналъёс ӵошатсконъёс 11 часын кутскозы. Тегъёс: Спорт Сарапул егитъёс Удмуртия ПФО пиналъёс сноуборд  